























I PRIEDAS

PREPARATO CHARAKTERISTIKŲ SANTRAUKA



1.	VAISTINIO PREPARATO PAVADINIMAS

Ostorep 100 mg plėvele dengtos tabletės 


2.	KOKYBINĖ IR KIEKYBINĖ SUDĖTIS

Kiekvienoje tabletėje yra 100 mg aceklofenako. 

Visos pagalbinės medžiagos išvardytos 6.1 skyriuje.


3.	FARMACINĖ FORMA

Plėvele dengta tabletė
 
Baltos, apvalios, iš abiejų pusių išgaubtos, plėvele dengtos tabletės, kurių abi pusės yra lygios, 8 mm skersmens.


4.	KLINIKINĖ INFORMACIJA

4.1	Terapinės indikacijos

Simptominis skausmo ir uždegimo gydymas sergant osteoartritu, reumatoidiniu artritu ir ankiloziniu spondilitu, taip pat kitomis skausmingomis raumenų ir skeleto sistemos ligomis (pvz., peties sąnario periartritu ir su sąnariais nesusijusiomis reumatinėmis ligomis).
Skausmo malšinimas esant skausmingoms būklėms (įskaitant apatinės nugaros dalies skausmą, dantų skausmą ir pirminės dismenorėjos sukeltą skausmą).

4.2	Dozavimas ir vartojimo metodas

Nepageidaujamą poveikį galima sumažinti vartojant mažiausią veiksmingą dozę trumpiausią laiką, reikalingą simptomams kontroliuoti (žr. 4.4 skyrių).

Dozavimas
Suaugusiesiems 
Didžiausia rekomenduojama paros dozė yra 200 mg, vartojama per du kartus po 100 mg: viena tabletė ryte ir viena vakare.

Vaikų populiacija 
Vaikų ir paauglių gydymo saugumas ir veiksmingumas neištirti.

Senyviems pacientams 
Paprastai dozės mažinti nereikia, tačiau reikia atsižvelgti į 4.4 skyriuje pateiktus įspėjimus ir atsargumo priemones.

Pacientams, kurių kepenų funkcija sutrikusi
Pacientams, kuriems yra lengvas arba vidutinio sunkumo kepenų funkcijos sutrikimas, aceklofenako dozę reikia sumažinti. Rekomenduojama pradinė dozė yra 100 mg per parą.

Pacientams, kurių inkstų funkcija sutrikusi
Duomenų, rodančių, kad pacientams, kuriems yra lengvas inkstų funkcijos sutrikimas, aceklofenako dozę reikėtų koreguoti, nėra, tačiau vaistinio preparato reikia vartoti atsargiai.

Vartojimo metodas
Vartoti per burną.
Ostorep 100 mg plėvele dengtos tabletės vartojamos per burną. Jas reikia nuryti užgeriant ne mažiau kaip puse stiklinės skysčio. Ostorep 100 mg plėvele dengtas tabletes galima vartoti valgio metu.

4.3	Kontraindikacijos

· Padidėjęs jautrumas veikliajai medžiagai arba bet kuriai 6.1 skyriuje nurodytai pagalbinei medžiagai.
· Pacientams, kuriems panašaus poveikio medžiagos (pvz., aspirinas arba kiti nesteroidiniai vaistiniai preparatai nuo uždegimo (NVPNU)) skatina astmos priepuolių, bronchų spazmų, ūminio rinito arba dilgėlinės pasireiškimą, arba pacientams, kuriems yra padidėjęs jautrumas šiems vaistiniams preparatams.
· Pacientams, kuriems jau anksčiau yra buvę kraujavimo iš virškinimo trakto ar virškinimo trakto perforacijos atvejų, susijusių su ankstesniu gydymu NVPNU.
· Pacientams, kuriems yra arba anksčiau yra buvusi atsinaujinanti peptinė opa / kraujavimas (dviejų ar daugiau atskirų patvirtinto išopėjimo arba kraujavimo epizodų);
· Pacientams, kuriems yra aktyvus kraujavimas arba kraujavimo sutrikimų (tokių kaip hemofilija ar koaguliacijos sutrikimai).
· Pacientams, kuriems nustatytas stazinis širdies nepakankamumas (II-IV stadijos pagal NYHA), išeminė širdies liga, periferinių arterijų liga ir (arba) galvos smegenų kraujotakos sutrikimas.
· Pacientams, kuriems diagnozuotas sunkus kepenų arba inkstų funkcijos sutrikimas.
· Paskutiniųjų trijų nėštumo mėnesių laikotarpiu (žr. 4.6 skyrių).
· Pirmojo ir antrojo nėštumo trimestrų mėnesiais, išskyrus atvejus, kai tai neabejotinai būtina. Tokiu atveju reikia skirti mažiausią veiksmingą dozę (žr. 4.6 skyrių).

4.4	Specialūs įspėjimai ir atsargumo priemonės

Reikia vengti aceklofenako vartojimo kartu su kitais NVPNU, įskaitant selektyvius ciklooksigenazės-2 inhibitorius.

Nepageidaujamą poveikį galima sumažinti vartojant mažiausią veiksmingą vaistinio preparato dozę trumpiausią laiką, reikalingą simptomams kontroliuoti (žr. 4.2 skyrių ir toliau aprašytą riziką virškinimo traktui bei širdies ir kraujagyslių sistemai).

Poveikis virškinimo traktui 
Apie kraujavimo iš virškinimo trakto, jo išopėjimo ir perforacijos atvejus (kurie gali būti mirtini) pranešimų gauta vartojant visus NVNU, bet kuriuo gydymo laikotarpiu, tiek kartu su įspėjamaisiais simptomais, tiek ir be jų ir net tuo atveju, jeigu anksčiau sunkių virškinimo trakto sutrikimų nebuvo.
Kraujavimo iš virškinimo trakto, virškinimo trakto išopėjimo ar perforacijos rizika yra didesnė didinant NVNU dozes pacientams, kuriems anksčiau buvo nustatyta opų, ypač su kraujavimo ar perforacijos komplikacijomis (žr. 4.3 skyrių), bei senyviems pacientams. Tokių pacientų gydymą reikia pradėti skiriant mažiausią įmanomą dozę. Tokiems pacientams gali būti naudinga kartu skirti virškinimo traktą apsaugančių vaistinių preparatų, (pvz., mizoprostolio arba protonų siurblio inhibitorių); tokio pobūdžio papildomo gydymo poreikį reikia apsvarstyti ir pacientams, kuriems kartu būtina vartoti aspirino mažomis dozėmis arba kitų virškinimo trakto pažaidos riziką didinančių vaistinių preparatų (žr. toliau ir 4.5 skyrių).
Pacientus (ypač senyvo amžiaus), kuriems anksčiau buvo pasireiškęs toksinis poveikis virškinimo traktui, reikia įspėti, kad pastebėję bet kokių neįprastų su pilvu susijusių simptomų (ypač kraujavimą iš virškinimo trakto), ypač gydymo pradžioje, nedelsdami apie tai informuotų gydytoją. Atsargumo priemones rekomenduojama taikyti pacientams, kartu vartojantiems išopėjimo ar kraujavimo riziką didinti galinčių vaistinių preparatų, pvz., sisteminio poveikio kortikosteroidų, antikoaguliantų (tokių kaip varfarinas), selektyviųjų serotonino reabsorbcijos inhibitorių ar trombocitų funkciją slopinančių vaistinių preparatų, tokių kaip aspirinas (žr. 4.5 skyrių).
Jei aceklofenako vartojančiam pacientui pasireiškia kraujavimas iš virškinimo trakto ar jo išopėjimas, gydymas šiuo vaistiniu preparatu turi būti nutrauktas.
NVPNU reikia skirti atsargiai ir užtikrinant atidžią stebėseną pacientams, kuriems pasireiškia virškinimo trakto sutrikimo simptomų, apimančių viršutinę arba apatinę virškinimo trakto dalį, anksčiau buvo įtariamas virškinimo trakto išopėjimas, kraujavimas ar perforacija, opinis kolitas, Krono liga ir hematologiniai sutrikimai, nes tokios būklės gali paūmėti (žr. 4.8 skyrių).

Poveikis širdies ir kraujagyslių sistemai bei galvos smegenų kraujagyslių sistemai
Pacientams, sergantiems arterine hipertenzija ir (arba) lengvu ar vidutinio sunkumo staziniu širdies nepakankamumu, būtina tinkama stebėsena ir konsultavimas, nes gauta pranešimų apie su NVNU vartojimu susijusį skysčių susilaikymą ir edemą.
Be to, aceklofenako reikia skirti atsargiai ir atidžiai stebint medikams pacientams, kuriems yra buvęs kraujavimas iš galvos smegenų kraujagyslių.
Pacientams, kuriems yra stazinis širdies nepakankamumas (I stadijos pagal NYHA), ir pacientams, kuriems yra reikšmingų širdies ir kraujagyslių sistemos sutrikimų rizikos veiksnių (pvz., hipertenzija, hiperlipidemija, cukrinis diabetas, rūkymas), aceklofenako galima skirti tik atidžiai įvertinus paciento būklę. Aceklofenako keliama širdies ir kraujagyslių sistemos sutrikimų pasireiškimo rizika gali didėti vartojant didesnę dozę ir esant ilgesnei ekspozicijai, todėl reikia skirti mažiausią veiksmingą paros dozę trumpiausią galimą laikotarpį. Būtina periodiškai stebėti paciento poreikį simptomų malšinimui ir atsaką į gydymą.

Poveikis inkstams
NVNU vartojimas gali sukelti nuo dozės priklausomą prostaglandinų susidarymo slopinimą ir skatinti inkstų nepakankamumo pasireiškimą. Svarbu atsižvelgti į prostaglandinų svarbą inkstų kraujotakai pacientams, kuriems yra širdies ar inkstų funkcijos sutrikimas, kepenų funkcijos sutrikimas, kurie yra gydomi diuretikais ar sveiksta po didelės apimties operacijos, kuriems yra bet kokios kitos priežasties sukelta hipovolemijos rizika, bei senyviems pacientams.
Pacientus, kuriems yra lengvas ar vidutinio sunkumo inkstų funkcijos sutrikimas, būtina stebėti, nes NVNU vartojimas gali pabloginti jų inkstų funkciją. Turi būti vartojama mažiausia veiksminga dozė ir reguliariai vertinama inkstų funkcija. Nutraukus aceklofenako vartojimą, jo poveikis inkstų funkcijai paprastai išnyksta.

Poveikis kepenims
Pacientus, kuriems yra lengvas ar vidutinio sunkumo kepenų funkcijos sutrikimas, būtina atidžiai stebėti.
Jei kepenų funkcijos tyrimų rezultatai išlieka nenormalūs arba blogėja, atsiranda kepenų ligoms būdingų klinikinių požymių ar simptomų arba pasireiškia kitokių simptomų (eozinofilija, išbėrimas), aceklofenako vartojimas turi būti nutrauktas. Hepatitas gali atsirasti be įspėjamųjų simptomų.
NVNU vartojimas kepenų porfirija sergantiems pacientams gali sukelti porfirijos priepuolį.

Padidėjęs jautrumas ir odos reakcijos
Kaip ir vartojant kitų NVNU, alerginės reakcijos, įskaitant anafilaksines / anafilaktoidines reakcijas, gali pasireikšti ir be ankstesnės vaistinio preparato ekspozicijos.
Gauta retų pranešimų apie su NVNU vartojimu susijusias sunkias odos reakcijas (kai kurios jų buvo mirtinos), įskaitant eksfoliacinį dermatitą, Stivenso-Džonsono (Stevens-Johnson) sindromą ir toksinę epidermio nekrolizę (žr. 4.8 skyrių). Didžiausia šių reakcijų rizika pacientams yra gydymo pradžioje: dažniausiai reakcijos pasireiškė per pirmąjį gydymo mėnesį. Pasireiškus pirmiesiems odos išbėrimo, gleivinės pažeidimo ar bet kokiems kitiems padidėjusio jautrumo požymiams, aceklofenako vartojimą reikia nutraukti.
Išimtiniais atvejais vėjaraupiai gali sukelti sunkias odos ir minkštųjų audinių infekcijų komplikacijas. 
Iki šiol nėra paneigta NVNU įtaka tokių infekcijų pasunkėjimui, todėl sergant vėjaraupiais aceklofenako vartoti nerekomenduojama.

Hematologinis poveikis
Aceklofenakas gali grįžtamai slopinti trombocitų agregaciją (žr. 4.5 skyrių).
Aceklofenakas turi būti skiriamas atsargiai ir atidžiai prižiūrint gydytojui pacientams, kurie yra sirgę sistemine raudonąja vilklige (SRV), porfirija ar kraujodaros sutrikimais.

Kvėpavimo sutrikimai
Bronchų astma sergantiems ar anksčiau sirgusiems pacientams būtina imtis atsargumo priemonių, nes gauta pranešimų, jog tokiems pacientams NVNU paskatino bronchų spazmo pasireiškimą.

Senyviems pacientams
Senyviems pacientams NVNU sukeliamų nepageidaujamų reakcijų (ypač kraujavimo iš virškinimo trakto ir virškinimo trakto perforacijos, toks poveikis gali būti mirtinas) dažnis yra didesnis (žr. 4.2 skyrių). Be to, senyviems pacientams yra labiau tikėtinas inkstų, širdies ir kraujagyslių sistemos ar kepenų funkcijos sutrikimas.

Ilgalaikis gydymas
Atsargumo dėlei visus ilgai NVNU gydomus pacientus būtina stebėti (pvz., vertinti inkstų ir kepenų funkciją bei kraujo ląstelių skaičių).

Šio vaistinio preparato tabletėje yra mažiau kaip 1 mmol (23 mg) natrio, t. y. jis beveik neturi reikšmės. 

 4.5	Sąveika su kitais vaistiniais preparatais ir kitokia sąveika

Farmakokinetinės sąveikos tyrimai atlikti tik su varfarinu.

Aceklofenakas metabolizuojamas dalyvaujant citochromui P450 2C9 ir in vitro duomenys rodo, kad aceklofenakas gali slopinti šį fermentą. Farmakokinetinės sąveikos rizika yra galima su fenitoinu, cimetidinu, tolbutamidu, fenilbutazonu, amjodaronu, mikonazolu ir sulfafenazolu. Kaip ir vartojant kitų NVNU grupės vaistinių preparatų, farmakokinetinės sąveikos rizika yra ir su kitais aktyvios inkstų sekrecijos būdu šalinamais vaistiniais preparatais, tokiais kaip metotreksatas ir litis. Beveik visas aceklofenakas prisijungia prie kraujo plazmos baltymų, todėl reikia atsižvelgti į galimą sąveiką, kai prie kraujo plazmos baltymų prisijungusį aceklofenaką išstumia kiti su baltymais didele dalimi prisijungiantys vaistiniai preparatai.

Farmakokinetinės sąveikos tyrimų nėra atlikta ir toliau pateikiama informacija yra paremta duomenimis, gautais vartojant kitų NVNU.

Toliau nurodytų vaistinių preparatų vartoti kartu nerekomenduojama

Metotreksatas (didelės dozės). NVNU slopina metotreksato sekreciją inkstų kanalėliuose ir todėl yra galima nedidelė metabolinė sąveika, sukelianti metotreksato klirenso sumažėjimą. Todėl gydymo didelėmis metotreksato dozėmis metu NVNU vartojimo kartu visada reikia vengti. 

Litis ir digoksinas. Keletas NVNU grupės vaistinių preparatų slopina ličio bei digoksino inkstų klirensą ir padidina jų koncentraciją kraujo serume. Tokio derinio būtina vengti, nebent yra galimybė dažnai tirti ličio ir digoksino koncentraciją.

Antikoaguliantai. NVNU slopina trombocitų agregaciją ir pažeidžia virškinimo trakto gleivinę, todėl gali sustiprinti antikoaguliantų poveikį ir padidinti kraujavimo iš virškinimo trakto riziką pacientams, vartojantiems antikoaguliantų. Reikia vengti aceklofenako vartojimo kartu su geriamaisiais kumarino grupės antikoaguliantais, tiklopidinu, tromboliziniais vaistiniais preparatais ir heparinu, išskyrus atvejus, kai užtikrinama atidi pacientų stebėsena. Kaip ir kiti NVNU, aceklofenakas gali sustiprinti antikoaguliantų, pvz., varfarino, poveikį (žr. 4.4 skyrių). Pacientai, kuriems taikomas kombinuotas gydymas antikoaguliantais ir aceklofenaku, turi būti atidžiai stebimi.

Trombocitų agregaciją slopinantys vaistiniai preparatai ir selektyvieji serotonino reabsorbcijos inhibitoriai (SSRI). 
Padidina kraujavimo iš virškinimo trakto riziką (žr. 4.4 skyrių). 

Vartojant toliau nurodytus derinius, gali prireikti koreguoti dozę ir imtis atsargumo priemonių

Metotreksatas. Būtina atsižvelgti į galimą NVNU ir metotreksato sąveiką, net jei vartojamos nedidelės metotreksato dozės, ypač pacientams, kurių inkstų funkcija sutrikusi. Jei turi būti taikomas kombinuotasis gydymas, būtina stebėti inkstų funkciją. Reikia imtis atsargumo priemonių, jei NVNU ir metotreksatas yra vartojami 24 valandų laikotarpiu, nes gali padidėti metotreksato koncentracija ir sustiprėti toksinis poveikis.

Ciklosporinas, takrolimuzas. Manoma, kad NVNU grupės vaistinių preparatų vartojimas kartu su ciklosporinu arba takrolimuzu gali padidinti nefrotoksinio poveikio riziką dėl sumažėjusios prostaciklino sintezės inkstuose. Dėl to kombinuoto gydymo metu yra svarbu atidžiai stebėti inkstų funkciją. 

Kiti NVNU. Kartu taikomas gydymas acetilsalicilo rūgštimi ir kitais nesteroidiniais vaistiniais preparatais nuo uždegimo gali padidinti nepageidaujamo poveikio dažnį, todėl reikia imtis atsargumo priemonių.

Diuretikai. Kaip ir kiti NVNU, aceklofenakas gali slopinti diuretikų poveikį, mažinti furozemido ir bumetanido diuretinį poveikį bei tiazidinių diuretikų antihipertenzinį poveikį. Kalį organizme sulaikančių diuretikų vartojimas kartu gali būti susijęs su kalio koncentracijos padidėjimu kraujo serume, todėl turi būti stebima kalio koncentracija.
Kartu vartojamas su bendroflumetiazidu aceklofenakas kraujospūdžio kontrolės neveikė, tačiau sąveikos su kitais diuretikais galimybės atmesti negalima.

Antihipertenziniai vaistiniai preparatai. NVNU gali sumažinti antihipertenzinių vaistinių preparatų poveikį. Jei kartu su NVNU yra vartojama AKF inhibitorių arba angiotenzino II receptorių antagonistų, kai kuriems pacientams, kurių inkstų funkcija yra sutrikusi (pvz., kuriems yra dehidratacija bei senyviems pacientams), gali padidėti ūminio inkstų nepakankamumo, kuris dažniausiai būna grįžtamas, rizika. Dėl šios priežasties tokie deriniai turi būti vartojami atsargiai, ypač jei gydomi senyvi pacientai. Pacientų organizme turi būti pakankamas kiekis skysčio ir būtina apsvarstyti inkstų funkcijos stebėjimo reikalingumą kombinuoto gydymo pradžioje bei periodiškai po to.

Kortikosteroidai. Padidėja virškinimo trakto išopėjimo ar kraujavimo iš virškinimo trakto rizika (žr. 4.4 skyrių). 

Antidiabetiniai vaistiniai preparatai. Klinikinių tyrimų metu nustatyta, jog diklofenakas gali būti vartojamas kartu su geriamaisiais antidiabetiniais vaistiniais preparatais, nedarydamas įtakos jų klinikiniam poveikiui. Gauta pavienių pranešimų apie hipoglikeminį ir hiperglikeminį poveikį. Taigi, vartojant aceklofenako, reikia apsvarstyti vaistinių preparatų, kurie gali sukelti hipoglikemiją, dozės koregavimą.

Zidovudinas. Kai NVNU yra vartojamas su zidovudinu, padidėja toksinio poveikio kraujodarai rizika. Yra duomenų, kad hemofilija sergantiems ŽIV (+) pacientams padidėja hemartrozių ir hematomų rizika, kai kartu vartojami zidovudinas ir ibuprofenas.

4.6	Vaisingumas, nėštumo ir žindymo laikotarpis 

Nėštumas 
Informacijos apie aceklofenako vartojimą nėštumo metu  nėra.

Prostaglandinų sintezės slopinimas gali neigiamai paveikti nėštumą ir / arba embriono / vaisiaus vystymąsi.  Epidemiologinių tyrimų duomenys rodo padidėjusią persileidimo, įgimtų širdies formavimosi ydų bei gastrošizės riziką, jei prostaglandinų sintezės inhibitoriai buvo vartojami ankstyvojo nėštumo metu. Absoliuti širdies ir kraujagyslių sistemos sklaidos ydų rizika padidėjo nuo mažiau kaip 1 % iki apytiksliai 1,5 %. Manoma, jog rizika didėja kartu su gydymo doze ir trukme. Gyvūnams prostaglandinų sintezės inhibitorių vartojimas sukėlė padidėjusią embriono žūties prieš implantaciją ir po jos bei embriono / vaisiaus mirtingumo riziką. Be to, pranešta apie padažnėjusius įvairius, tarp jų širdies ir kraujagyslių, apsigimimus gyvūnams, kuriems organogenezės laikotarpiu  buvo duodama prostaglandinų sintezės inhibitorių.

Nuo 20-osios nėštumo savaitės aceklofenakas, dėl vaisiaus inkstų disfunkcijos, gali sukelti oligohidramnioną. Tai gali nutikti netrukus po gydymo pradžios ir paprastai  išnyksta nutraukus vartojimą. Be to, buvo pranešta apie arterinio latako susiaurėjimą, atsiradusį aceklofenako pavartojus antrojo nėštumo trimestro laikotarpiu ir dažniausiai išnykstantį gydymą nutraukus. Todėl pirmojo ir antrojo nėštumo trimestrų metu aceklofenakas neturėtų būti vartojamas, išskyrus neabejotinai būtinus atvejus. Jeigu aceklofenako vartoja moteris, mėginanti pastoti, arba vaistas vartojamas pirmo bei antro nėštumo trimestrų metu, dozė turi būti kuo mažesnė, o gydymo trukmė – kuo trumpesnė. Jei nuo 20 –osios nėštumo savaitės keletą dienų vartojama aceklofenako, reikia spręsti dėl antenatalinės oligohidramniono bei arterinio latako susiaurėjimo stebėsenos. Nustačius oligohidramnioną ar arterinio latako susiaurėjimą, aceklofenako vartojimą būtina nutraukti.

Trečiojo nėštumo trimestro metu visi prostaglandinų sintezės inhibitoriai vaisiui gali sukelti: 
· toksinį poveikį širdžiai ir plaučiams, (priešlaikinį arterinio latako susiaurėjimą ar užsivėrimą bei arterinio kraujo spaudimo padidėjimą plaučiuose;
· inkstų funkcijos sutrikimą (žiūrėti aukščiau). 
Baigiantis nėštumo laikotarpiui, motinai ir naujagimiui: 
· net labai maža vaistinio preparato dozė gali ilginti kraujavimo laiką ir slopinti trombocitų agregaciją; 
· gali slopinti gimdos susitraukimus, dėl to gimdymas gali užsitęsti arba jo trukmė pailgėti. 
Dėl šių priežasčių paskutiniųjų trijų nėštumo mėnesių laikotarpiu aceklofenako vartoti draudžiama (žr. 4.3 skyrių). 

Žindymas 
Nėra žinoma, ar aceklofenakas išsiskiria į motinos pieną. 
Vis dėlto tyrimų su žindančiomis žiurkėmis metu nustatyta, kad radioaktyviuoju anglies izotopu (14C) pažymėto aceklofenako į pieną patenka nereikšmingas kiekis.
Atsižvelgiant į žindymo naudą kūdikiui ir gydymo aceklofenaku naudą moteriai, reikia priimti sprendimą nutraukti žindymą arba nutraukti gydymą aceklofenaku (arba jo nepradėti).

Vaisingumas
Aceklofenako, kaip ir kitų vaistinių preparatų, kurie, kaip žinoma, slopina ciklooksigenazę ir prostaglandinų sintezę, vartojimas gali sutrikdyti moters vaisingumą, todėl moterims, ketinančioms pastoti , jo vartoti nerekomenduojama. Moterims, kurioms nepavyksta pastoti arba kurioms atliekami tyrimai dėl nevaisingumo, reikėtų apsvarstyti gydymo aceklofenaku nutraukimą.

4.7	Poveikis gebėjimui vairuoti ir valdyti mechanizmus

Pacientai, kuriems vartojant NVNU pasireiškia svaigulys, galvos sukimasis (vertigo) ar kitų centrinės nervų sistemos sutrikimų, turėtų susilaikyti nuo vairavimo ir mechanizmų valdymo.

4.8	Nepageidaujamas poveikis

Virškinimo traktas: dažniausiai stebimi nepageidaujami reiškiniai yra susiję su virškinimo traktu. Gali atsirasti peptinės opos, virškinimo trakto perforacija arba kraujavimas, kuris, ypač senyviems pacientams, gali būti mirtinas (žr. 4.4 skyrių). Buvo pranešta apie pykinimo, vėmimo, viduriavimo, flatulencijos (dujų kaupimosi virškinimo trakte), vidurių užkietėjimo, dispepsijos, pilvo skausmo, melenos, vėmimo krauju, opinio stomatito bei opinio kolito ir Krono ligos paūmėjimo atvejus (žr. 4.4 skyrių) po NVNU pavartojimo. Rečiau pasireiškė gastritas.
Pranešta apie edemos, arterinės hipertenzijos ir širdies nepakankamumo, susijusių su NVNU vartojimu, atvejus.

Aceklofenakas yra struktūriniu požiūriu panašus į diklofenaką bei yra metabolizuojamas į diklofenaką, kuris, kaip nuosekliai rodo didesnis kiekis klinikinių bei epidemiologinių duomenų, didina bendrąją arterijų trombozės reiškinių (miokardo infarkto ar insulto, ypač vartojant dideles dozes ir ilgalaikio gydymo metu) riziką. Epidemiologiniai duomenys taip pat parodė, kad su aceklofenako vartojimu yra susijusi didesnė ūminio koronarinio sindromo ir miokardo infarkto rizika (žr. 4.3 ir 4.4 skyrius). 

Toliau pateiktoje lentelėje išvardytos nepageidaujamos reakcijos, apie kurias pranešta klinikinių tyrimų metu bei vėliau po vaistinio preparato pateikimo į rinką, suskirstytos pagal organų sistemų klases ir pasireiškimo dažnį. Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).

	
Organų sistemų klasė 
	Dažnas

	Nedažnas

	Retas

	Labai retas 

	Kraujo ir limfinės sistemos sutrikimai
	
	
	Anemija
	Kaulų čiulpų slopinimas
Granulocitopenija
Trombocitopenija
Neutropenija
Hemolizinė anemija

	Imuninės sistemos sutrikimai
	
	
	Anafilaksinė reakcija (įskaitant šoką)
Padidėjęs jautrumas
	

	Metabolizmo ir mitybos sutrikimai
	
	
	
	Hiperkalemija

	Psichikos sutrikimai
	
	
	
	Depresija
Nenormalūs sapnai
Nemiga

	Nervų sistemos sutrikimai
	Svaigulys
	
	
	Parestezija
Tremoras
Mieguistumas
Galvos skausmas
Disgeuzija (skonio jutimo sutrikimas)

	Akių sutrikimai
	
	
	Regos sutrikimas
	

	Ausų ir labirintų sutrikimai
	
	
	
	Svaigimas (vertigo)
Ūžesys (tinnitus)

	Širdies sutrikimai
	
	
	Širdies nepakankamumas
	Širdies plakimai (palpitacijos)

	Kraujagyslių sutrikimai
	
	
	Arterinė hipertenzija
Pasunkėjusi arterinė hipertenzija
	Paraudimas
Karščio bangos
Vaskulitas

	Kvėpavimo sistemos, krūtinės ląstos ir tarpuplaučio sutrikimai
	
	
	Dispnėja

	Bronchų spazmas


	Virškinimo trakto sutrikimai
	Dispepsija
Pilvo skausmas
Pykinimas
Viduriavimas
	Flatulencija
Gastritas
Vidurių užkietėjimas
Vėmimas
Burnos išopėjimas
	Melena 
Virškinimo trakto išopėjimas
Hemoraginis viduriavimas 
Kraujavimas iš virškinimo trakto

	Stomatitas
Hematemezė Skrandžio opa Žarnyno perforacija Krono (Crohn) ligos ir opinio kolito paūmėjimas Pankreatitas


	Kepenų, tulžies pūslės ir latakų sutrikimai
	Padidėjęs kepenų fermentų aktyvumas
	
	
	Kepenų pažeidimas
(įskaitant hepatitą)
Padidėjęs šarminės fosfatazės kiekis kraujyje 

	Odos ir poodinio audinio sutrikimai
	
	Niežėjimas
Bėrimas
Dermatitas
Dilgėlinė
	Angioedema
	Purpura
Egzema
Sunkios odos ir gleivinių reakcijos

	Inkstų ir šlapimo takų sutrikimai
	
	Padidėjęs šlapalo kiekis kraujyje
Padidėjęs kreatinino kiekis kraujyje
	
	Nefrozinis sindromas Inkstų funkcijos nepakankamumas
Intersticinis nefritas 


	Bendrieji sutrikimai ir vartojimo vietos pažeidimai 
	
	
	
	Edema
Nuovargis
Mėšlungis kojose

	Tyrimai
	
	
	
	Padidėjęs kūno svoris



Kitas su NVNU vartojimu susijęs poveikis (labai retas: <1/10 000):
Inkstų ir šlapimo takų sutrikimai: intersticinis nefritas.
Odos ir poodinio audinio sutrikimai: pūslinės reakcijos, įskaitant Stivenso-Džonsono (Stevens-Johnson) sindromą ir toksinę epidermio nekrolizę.
Išimtiniais atvejais, sergant vėjaraupiais ir vartojant NVNU, gauta pranešimų apie sunkias odos ir minkštųjų audinių infekcijų komplikacijas.
Taip pat žr. 4.4 ir 4.5 skyrius.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas

Duomenų apie aceklofenako perdozavimo pasekmes žmonėms turima nepakankamai.

Galimi simptomai yra pykinimas, vėmimas, pilvo skausmas, svaigulys, somnolencija ir galvos skausmas. 

Apskritai ūminio apsinuodijimo nesteroidiniais vaistiniais preparatais nuo uždegimo gydymas apima antacidinių vaistinių preparatų skyrimą (jei reikia) bei kitokį palaikomąjį ir simptominį komplikacijų (tokių kaip hipotenzija, inkstų nepakankamumas, traukuliai, virškinimo trakto dirginimas ir kvėpavimo slopinimas) gydymą.

Esant ūminiam apsinuodijimui geriamuoju aceklofenaku, kiek įmanoma greičiau po perdozavimo reikia skirti aktyvintąją anglį absorbcijai slopinti. Diurezės skatinimas, dializė ar hemoperfuzija gali nepašalinti NVNU dėl didelio NVNU jungimosi prie baltymų ir ekstensyvaus metabolizmo.


5.	FARMAKOLOGINĖS SAVYBĖS

5.1	Farmakodinaminės savybės 

Farmakoterapinė grupė –priešuždegiminiai ir antireumatiniai vaistiniai preparatai, acto rūgšties dariniai ir susijusios medžiagos, ATC kodas – M01AB16.

Aceklofenakas yra nesteroidinė medžiaga, pasižyminti priešuždegiminiu ir analgetiniu poveikiu. Manoma, kad jo veikimo mechanizmas grindžiamas prostaglandinų sintezės slopinimu.

5.2	Farmakokinetinės savybės 

Absorbcija
Pavartotas per burną aceklofenakas yra greitai absorbuojamas, jo biologinis prieinamumas yra beveik 100 %. Didžiausia aceklofenako koncentracija kraujo plazmoje yra pasiekiama po išgėrimo praėjus maždaug 1,25‑3 valandoms. Vartojant kartu su maistu, Tmax pailgėja, tačiau absorbcijos apimtis nekinta.

Pasiskirstymas
Didelė dalis aceklofenako jungiasi prie kraujo plazmos baltymų (> 99,7 %). Aceklofenakas prasiskverbia į sąnarių skystį, koncentracija būna maždaug 60 % koncentracijos kraujo plazmoje. Pasiskirstymo tūris yra maždaug 30 l.

Biotransformacija
Aceklofenakas tikriausiai yra metabolizuojamas CYP2C9 į pagrindinį metabolitą 4’-OH-aceklofenaką, kurio įtaka klinikiniam aktyvumui tikriausiai yra nereikšminga. Nustatyta ir daug kitų metabolitų, įskaitant diklofenaką ir 4’-OH-diklofenaką.

Eliminacija
Vidutinis pusinis eliminacijos iš kraujo plazmos laikas yra 4‑4,3 valandos. Apskaičiuotasis klirensas yra maždaug 5 litrai per valandą. Maždaug du trečdaliai suvartotos dozės išsiskiria su šlapimu, daugiausiai konjuguotų hidroksimetabolitų forma. Tik 1 % suvartotos vienkartinės dozės išsiskiria nepakitusia forma. 

Ypatingos populiacijos
Aceklofenako farmakokinetikos pokyčių senyviems pacientams nenustatyta.

Nustatytas aceklofenako eliminacijos sulėtėjimas po vienkartinės aceklofenako dozės pavartojimo pacientams, kurių kepenų funkcija yra sutrikusi. Kartotinių dozių vartojimo (100 mg per parą) tyrimo metu farmakokinetinių parametrų skirtumų tarp asmenų, sergančių lengva ir vidutinio sunkumo kepenų ciroze, ir sveikų asmenų nenustatyta.

Pacientams, sergantiems lengvu ar vidutinio sunkumo inkstų funkcijos sutrikimu, kliniškai reikšmingų farmakokinetikos skirtumų po vienkartinės dozės pavartojimo nenustatyta.

5.3	Ikiklinikinių saugumo tyrimų duomenys

Aceklofenaką, kaip ir kitus NVNU, eksperimentiniai gyvūnai toleravo blogai.
Be to, dėl farmakokinetikos skirtumų gyvūnų ir žmogaus organizme yra sunku įvertinti galimą aceklofenako toksinį poveikį. Pagrindinis organas taikinys yra virškinimo traktas. Vis dėlto toksinio poveikio tyrimai, skiriant maksimalias toleruojamas dozes žiurkėms (metabolizuojančioms aceklofenaką į diklofenaką) ir beždžionėms (šiek tiek aceklofenako šalina nepakitusia forma), neparodė kitokio toksinio poveikio nei tas, kuris paprastai stebimas vartojant NVNU.

Tyrimai su gyvūnais teratogeninio poveikio žiurkėms neparodė, nors sisteminė ekspozicija jų organizme buvo maža, o triušiams skirtas aceklofenakas (10 mg/kg per parą) sukėlė morfologinių pokyčių triušių embrionams. 

Kancerogeninio poveikio tyrimai su pelėmis (sisteminė aceklofenako ekspozicija nežinoma) ir žiurkėmis (metabolizuoja į diklofenaką) neparodė jokio kancerogeninio poveikio, aceklofenako genotoksinio poveikio tyrimai buvo neigiami.


6.	FARMACINĖ INFORMACIJA

6.1	Pagalbinių medžiagų sąrašas

Tabletės branduolys
Mikrokristalinė celiuliozė
Kroskarmeliozės natrio druska
Povidonas K30 
Stearino rūgštis

Tabletės plėvelė
Hipromeliozė
Mikrokristalinė celiuliozė
Magnio stearatas

6.2	Nesuderinamumas

Duomenys nebūtini.

6.3	Tinkamumo laikas

30 mėnesių

6.4	Specialios laikymo sąlygos

Šiam vaistiniam preparatui specialių laikymo sąlygų nereikia. 

6.5 Talpyklės pobūdis ir jos turinys

Plėvele dengtos tabletės yra supakuotos OPA/aliuminio/PVC-aliuminio lizdinėse plokštelėse po 20, 30 arba 60 tablečių. 
Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti

Nesuvartotą vaistinį preparatą arba jo atliekas reikia tvarkyti laikantis vietinių reikalavimų.


7.	REGISTRUOTOJAS

Medochemie Ltd.
Konstantinoupoleos 1-10
3011 Limassol
Kipras


8.	REGISTRACIJOS PAŽYMĖJIMO NUMERIS (-IAI) 

LT/1/26/6134/001 – N20
LT/1/26/6134/002 – N30
LT/1/26/6134/003 – N60


9.	REGISTRAVIMO / PERREGISTRAVIMO  DATA

Registravimo data 2026 m. rugpjūčio 31 d.


10.	TEKSTO PERŽIŪROS DATA

2026 m. rugpjūčio 31 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.






























II PRIEDAS

REGISTRACIJOS  SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI



A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Medochemie Ltd.
Agios Athanassios Industrial Area, Michali Irakleous 2
Agios Athanasios, Limassol, 4101 
Kipras


[bookmark: TOC129243254]B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.

[bookmark: TOC129243260]ŽENKLINIMAS IR PAKUOTĖS LAPELIS

A. ŽENKLINIMAS



INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Ostorep 100 mg plėvele dengtos tabletės 
aceclofenacum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje tabletėje yra 100 mg aceklofenako.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

Plėvele dengta tabletė

20 plėvele dengtų tablečių
30 plėvele dengtų tablečių
60 plėvele dengtų tablečių


5.	VARTOJIMO METODAS IR BŪDAS (-AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP: {mm-MMMM}


9.	SPECIALIOS LAIKYMO SĄLYGOS



10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO  PAVADINIMAS IR ADRESAS

Medochemie Ltd., Konstantinoupoleos 1-10, 3011 Limassol, Kipras


12.	REGISTRACIJOS  PAŽYMĖJIMO NUMERIS (-IAI)

LT/1/26/6134/001 – N20
LT/1/26/6134/002 – N30
LT/1/26/6134/003 – N60


13.	SERIJOS NUMERIS

Lot:


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

ostorep 100 mg


	17.	UNIKALUS IDENTIFIKATORIUS – 2D BRŪKŠNINIS KODAS



2D brūkšninis kodas su nurodytu unikaliu identifikatoriumi.


	18. 	UNIKALUS IDENTIFIKATORIUS – ŽMONĖMS SUPRANTAMI DUOMENYS



PC: {numeris} 
SN: {numeris} 
NN: {numeris} 



	MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ




	1.	VAISTINIO PREPARATO PAVADINIMAS



Ostorep 100 mg plėvele dengtos tabletės 
aceclofenacum


	2.	REGISTRUOTOJO  PAVADINIMAS



Medochemie Ltd {logotipas}


	3.	TINKAMUMO LAIKAS



EXP: {mm-MMMM}


	4.	SERIJOS NUMERIS



Lot:


	5.	KITA

Pakuotės lapelis: informacija vartotojui

Ostorep 100 mg plėvele dengtos tabletės
aceklofenakas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
Neišmeskite šio lapelio, nes vėl gali prireikti jį perskaityti.
Jeigu kiltų daugiau klausimų, kreipkitės į gydytoją, vaistininką arba slaugytoją.
Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje? 
1.	Kas yra Ostorep ir kam jis vartojamos
2.	Kas žinotina prieš vartojant Ostorep 
3.	Kaip vartoti Ostorep 
4.	Galimas šalutinis poveikis
5.	Kaip laikyti Ostorep 
6.	Pakuotės turinys ir kita informacija


1.	Kas yra Ostorep ir kam jis vartojamas 

Ostorep sudėtyje yra aceklofenako, kuris priklauso vaistų, vadinamų nesteroidiniais vaistais nuo uždegimo (NVNU) ir vaistais nuo reumato, grupei.
Ostorep Jums paskirtas ūminiu uždegimu ir skausmu pasireiškiančioms būklėms gydyti, pvz., juosmens skausmui (lumbagui), dantų skausmui, skausmingoms mėnesinėms arba sąnarių skausmui malšinti.

Ostorep vartojamas lėtinėms sąnarių ligoms, pasireiškiančioms skausmu ir uždegimu, gydyti, pvz., sąnarių uždegimui (osteoartritui), reumatoidiniam artritui (reumatinės kilmės sąnarių uždegimui), ankiloziniam spondilitui (artritui, kuris pažeidžia vieną ar daugiau tarpslankstelinių sąnarių ir sukelia nenormalų sąnario judrumą ar kaulų suaugimą dėl sąnario audinių tvirtėjimo) arba kitoms skausmingoms raumenų ir skeleto sistemos ligoms (pvz., peties sąnario periartritui ir su sąnariais nesusijusiomis reumatinėmis ligomis).


2. Kas žinotina prieš vartojant Ostorep

Ostorep vartoti draudžiama
· jeigu yra alergija aceklofenakui arba bet kuriai pagalbinei šio vaisto medžiagai (jos išvardytos 6 skyriuje);
· jeigu pavartojus acetilsalicilo rūgšties arba kitų nesteroidinių vaistų nuo uždegimo Jums buvo pasireiškusi astma, dusulys, ūminė sloga, odos išbėrimas arba kitokia alerginė reakcija;
· jeigu sergate arba anksčiau sirgote skrandžio arba dvylikapirštės žarnos opa, įtariama, kad ja sergate, arba kraujavimu iš virškinimo trakto (vėmėte krauju arba tuštinotės kraujingomis ar juodomis deguto spalvos išmatomis) arba yra kitoks aktyvus kraujavimas;
· jeigu sergate kraujo krešėjimo sutrikimais (dėl jų padidėja kraujavimo rizika);
· jeigu sergate sunkiomis kepenų arba inkstų ligomis;
· jeigu sergate širdies liga ir (arba) galvos smegenų kraujagyslių liga, pavyzdžiui, esate patyręs (-usi) širdies priepuolį, insultą, „mini insultą“ (praeinantį smegenų išemijos priepuolį, PSIP), Jums buvo nustatytas širdies arba galvos smegenų kraujagyslių užsikimšimas arba buvo atlikta operacija joms atkimšti ar apeinamajai kraujotakai (šuntavimui) suformuoti;
· jeigu Jums yra arba anksčiau buvo sutrikusi kraujotaka (periferinių arterijų liga);
· jeigu esate paskutiniuosius 3 nėštumo mėnesius nėščia. Pirmuosius 6 nėštumo mėnesius aceklofenako vartoti negalima, išskyrus neabejotinai būtinus atvejus ir tik gydytojui nurodžius.



Įspėjimai ir atsargumo priemonės 
Pasitarkite su gydytoju, vaistininku ar slaugytoju, prieš pradėdami vartoti Ostorep:
· jeigu anksčiau sirgote skrandžio arba dvylikapirštės žarnos opa arba sergate uždegimine žarnyno liga (opiniu kolitu arba Krono (Crohn) liga);
· jeigu Jums yra kraujo krešėjimo sutrikimų; 
· jeigu sergate lengva arba vidutinio sunkumo kepenų ar inkstų liga arba dėl kitų priežasčių Jūsų organizme linkęs kauptis skystis;
· jeigu Jums yra arba anksčiau buvo kraujavimas į galvos smegenis;
· jeigu sergate kraujo liga (ji gali pasunkėti); 
· jeigu sergate jungiamojo audinio liga, vadinama sistemine raudonąja vilklige (SRV);
· jeigu sergate arba anksčiau sirgote bronchine astma;
· jeigu sergate medžiagų apykaitos liga, vadinama porfirija;
· jeigu sveikstate po didelės apimties operacijos;
· jeigu rūkote;
· jeigu sergate cukriniu diabetu;
· jeigu sergate išemine širdies liga, Jums buvo susidaręs kraujo krešulys, sergate padidėjusio kraujospūdžio liga, yra padidėjusi cholesterolio arba trigliceridų koncentracija kraujyje.

Tokie vaistai kaip Ostorep gali būti susiję su nežymiai padidėjusia širdies priepuolio (miokardo infarkto) rizika. Šalutinį poveikį galima sumažinti vartojant mažiausią veiksmingą dozę trumpiausią būtiną laikotarpį. Neviršykite rekomenduojamos dozės ir gydymo trukmės.

Labai retais atvejais vartojant tokių vaistų kaip aceklofenakas buvo pranešta apie sunkias odos reakcijas (žr. 4 skyrių „Galimas šalutinis poveikis“). Kaip ir vartojant kitų nesteroidinių vaistų nuo uždegimo, gali pasireikšti sunkių alerginių reakcijų, net jei šio vaisto anksčiau nevartojote. Labai retais atvejais vartojant tokių vaistų kaip aceklofenakas buvo pranešta apie gyvybei pavojingas odos reakcijas, kartais pasibaigusias mirtimi (eksfoliacinį dermatitą, Stivenso-Džonsono (Stevens-Johnson) sindromą ir toksinę epidermio nekrolizę). Pagrindiniai šių būklių simptomai yra odos išbėrimas, niežulys, dilgėlinė, odos pūslės ir karščiavimas. Didžiausia šių reakcijų rizika yra gydymo pradžioje – dauguma jų pasireiškė per pirmąjį gydymo mėnesį. Atsiradus pirmiesiems odos išbėrimo arba kitiems alerginės reakcijos požymiams, Ostorep vartojimą reikia nutraukti ir nedelsiant kreiptis į gydytoją.

Jeigu sergate vėjaraupiais, šio vaisto vartoti negalima.

Retais atvejais aceklofenakas gali sukelti virškinimo trakto opų, kraujavimą arba prakiurimą. Tai gali pasireikšti bet kuriuo gydymo laikotarpiu, su įspėjamaisiais simptomais arba be jų. Jeigu atsiranda bet kokių pilvo srities simptomų, ypač jeigu esate senyvo amžiaus, nedelsdami kreipkitės į gydytoją.

Vaikams ir paaugliams
Vaikams ir paaugliams Ostorep vartoti nerekomenduojama, nes nepakanka duomenų apie jo saugumą ir veiksmingumą.

Kiti vaistai ir Ostorep
Jeigu vartojate, neseniai vartojote arba galbūt vartojate kitų vaistų, apie tai pasakykite gydytojui arba vaistininkui.
Kai kurie vaistai gali keisti Ostorep poveikį. Tokiu atveju gali reikėti pakeisti šių vaistų dozę arba nutraukti gydymą jais. Tai ypač svarbu, jeigu vartojate:
· ličio (juo gydomos psichikos ligos); 
· digoksino (jo vartojama širdies nepakankamumui arba širdies ritmo sutrikimams gydyti); 
· šlapimą varančių vaistų (diuretikų); 
· kai kurių vaistų padidėjusiam kraujospūdžiui gydyti (AKF inhibitorių ir angiotenzino II receptorių antagonistų); 
· kraujo krešėjimą mažinančių vaistų (antikoaguliantų); 
· vaistų depresijai gydyti (selektyviųjų serotonino reabsorbcijos inhibitorių); 
· vaistų cukriniam diabetui gydyti (antidiabetinių vaistų);
· metotreksato (jo vartojama vėžiui ir reumatinėms ligoms gydyti);
· takrolimuzo ir ciklosporino (vaistų, slopinančių imuninę sistemą ir vartojamų persodintų organų atmetimo reakcijai išvengti); 
· steroidinių vaistų nuo uždegimo, pvz., betametazono ir prednizono;
· acetilsalicilo rūgšties ir kitų skausmą malšinančių vaistų (vadinamųjų nesteroidinių vaistų nuo uždegimo);
· zidovudino (jo vartojama ŽIV infekcijai gydyti).

Ostorep vartojimas su maistu ir gėrimais
Ostorep galima vartoti prieš valgį arba valgio metu.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia arba planuojate pastoti, prieš vartodama šį vaistą pasitarkite su gydytoju arba vaistininku.

Aceklofenakas gali apsunkinti pastojimą. Pasakykite gydytojui, jeigu planuojate pastoti arba jeigu Jums nepavyksta pastoti.

Nevartokite Ostorep paskutiniuosius tris nėštumo mėnesius, nes tai gali pakenkti Jūsų dar negimusiam kūdikiui arba sukelti problemų gimdymo metu. Negimusiam kūdikiui gali atsirasti inkstų arba širdies sutrikimų. Vaistas gali didinti Jūsų ir Jūsų kūdikio polinkį kraujuoti, o gimdymas gali prasidėti vėliau arba trukti ilgiau nei tikėtasi.
Pirmuosius šešis nėštumo mėnesius Ostorep vartoti negalima, išskyrus neabejotinai būtinus atvejus ir tik gydytojui paskyrus. Jeigu šiuo laikotarpiu arba bandant pastoti Jums būtinas gydymas, reikia vartoti mažiausią veiksmingą dozę kuo trumpesnį laiką. Nuo 20-osios nėštumo savaitės Ostorep, vartojamas ilgiau kaip keletą dienų, dar negimusiam kūdikiui gali sukelti inkstų sutrikimų, dėl kurių gali sumažėti vaisiaus vandenų kiekis (oligohidramnionas) arba susiaurėti vaisiaus širdies kraujagyslė (arterinis latakas, ductus arteriosus). Jeigu gydymas reikalingas ilgiau kaip keletą dienų, gydytojas gali rekomenduoti papildomą stebėjimą.

Nežinoma, ar aceklofenako išsiskiria į motinos pieną.
Jeigu esate nėščia arba žindote kūdikį, prieš vartodama Ostorep pasakykite gydytojui.

Vairavimas ir mechanizmų valdymas
Nevairuokite ir nevaldykite pavojingų įrankių ar mechanizmų, jeigu vartodami Ostorep jaučiate svaigulį, pykinimą arba pasireiškia kitoks centrinę nervų sistemą veikiantis šalutinis poveikis.

Ostorep sudėtyje yra natrio
Vienoje šio vaisto plėvele dengtoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3. Kaip vartoti Ostorep

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Tabletes reikia nuryti užgeriant ne mažiau kaip puse stiklinės skysčio. Ostorep galima vartoti valgio metu.

Rekomenduojama paros dozė suaugusiesiems yra 200 mg. Vieną 100 mg tabletę reikia išgerti ryte ir vieną vakare (po vieną plėvele dengtą tabletę kas 12 valandų).

Jeigu manote, kad Ostorep veikia per stipriai arba per silpnai, kreipkitės į gydytoją arba vaistininką.

Senyviems pacientams
Dozę nustatys gydytojas. Jums reikės reguliariai tikrintis sveikatą.

Inkstų ir širdies ligos
Dozę nustatys gydytojas. Jums reikės reguliariai tikrintis sveikatą.

Kepenų ligos
Rekomenduojamą paros dozę reikia sumažinti iki vienos plėvele dengtos tabletės.

Ilgalaikis gydymas
Jeigu aceklofenako vartojate ilgą laiką, gydytojas maždaug kas tris mėnesius atliks laboratorinius tyrimus, pvz., kraujo, kepenų ir inkstų funkcijos tyrimus.

Ką daryti pavartojus per didelę Ostorep dozę
Nedelsdami kreipkitės į gydytoją arba vaistininką arba vykite į artimiausios ligoninės skubiosios pagalbos skyrių. Pasiimkite su savimi šį pakuotės lapelį.

Pamiršus pavartoti Ostorep 
Negalima vartoti dvigubos dozės norint kompensuoti praleistą dozę. Kitą dozę vartokite įprastu laiku.

Nustojus vartoti Ostorep
Gydymo trukmę nustatys gydytojas. Nenutraukite gydymo anksčiau, net jeigu jaučiatės geriau.

Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.


4.	Galimas šalutinis poveikis 

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. 
Dauguma šalutinių poveikių yra lengvi ir išnyksta nutraukus Ostorep vartojimą.

Nutraukite Ostorep vartojimą ir kreipkitės į gydytoją, jeigu pastebėjote alergijos simptomų, tokių kaip:
· veido, liežuvio arba gerklės patinimas;
· pasunkėjęs rijimas;
· dilgėlinė ir pasunkėjęs kvėpavimas.

Kitas šalutinis poveikis
Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· svaigulys;
· nevirškinimas;
· pilvo skausmas;
· pykinimas;
· viduriavimas;
· nenormalūs kepenų funkcijos tyrimų rezultatai.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· pilvo pūtimas;
· skrandžio gleivinės uždegimas (gastritas);
· vidurių užkietėjimas;
· vėmimas;
· burnos išopėjimas;
· niežėjimas ir bėrimas;
· odos uždegimas (dermatitas);
· dilgėlinė;
· nenormalūs inkstų funkcijos tyrimų rezultatai.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· virškinimo trakto opos ir kraujavimas;
· juodos, deguto spalvos išmatos (melena), susijusios su kraujavimu iš virškinimo trakto;
· kraujingas viduriavimas;
· padidėjęs kraujospūdis;
· padidėjusio kraujospūdžio pasunkėjimas;
· širdies nepakankamumas;
· dusulys (pasunkėjęs kvėpavimas arba dusulys, paprastai susijęs su tam tikra širdies arba plaučių liga);
· mažakraujystė (anemija, t. y. neįprastai sumažėjęs raudonųjų kraujo ląstelių arba hemoglobino kiekis);
· veido, liežuvio arba gerklės patinimas, alerginės reakcijos (padidėjęs jautrumas, įskaitant sunkią alerginę reakciją, vadinamą anafilaksiniu šoku);
· regėjimo sutrikimai.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· susilpnėjusi kaulų čiulpų funkcija;
· neįprastai sumažėjęs baltųjų kraujo ląstelių ir trombocitų kiekis;
· mažakraujystė (anemija) dėl raudonųjų kraujo ląstelių irimo;
· padidėjęs kalio ir kepenų fermentų kiekis kraujyje;
· depresija;
· miego sutrikimai (nemiga);
· nenormalūs sapnai;
· parestezija (dilgčiojimo pojūtis);
· drebulys (ritmiški, nevalingi judesiai);
· mieguistumas;
· galvos skausmas;
· susilpnėjęs arba pakitęs skonio jutimas;
· burnos gleivinės uždegimas;
· kasos uždegimas (pankreatitas);
· kepenų pažeidimas, įskaitant kepenų uždegimą (hepatitą);
· kraujas vėmaluose;
· galvos sukimasis (vertigo);
· spengimas ausyse (tinnitus);
· purpura (daugybinės taškinės kraujosruvos odoje);
· egzema;
· sunkios odos reakcijos;
· edema (kojų, rankų arba veido patinimas);
· kojų raumenų mėšlungis;
· inkstų funkcijos sutrikimai;
· inkstų nepakankamumas;
· inkstų uždegimas;
· pernelyg stiprus širdies plakimo jutimas (palpitacijos);
· kraujagyslių uždegimas (vaskulitas);
· nuovargis (silpnumas);
· odos paraudimas, karščio pylimas;
· kvėpavimo pasunkėjimas (bronchų spazmas);
· kūno svorio padidėjimas;
· žarnos prakiurimas;
· uždegiminių virškinimo trakto ligų (opinio kolito, Krono (Crohn) ligos) paūmėjimas;
· pūslinės odos reakcijos (įskaitant Stivenso-Džonsono (Stevens-Johnson) sindromą ir toksinę epidermio nekrolizę, žr. 2 skyrių).

Išimtiniais atvejais sergant vėjaraupiais pasireiškė komplikacijų.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Ostorep

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia. 

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija 

Ostorep sudėtis
-	Veiklioji medžiaga yra aceklofenakas. Kiekvienoje tabletėje yra 100 mg aceklofenako.
-	Pagalbinės medžiagos: mikrokristalinė celiuliozė, kroskarmeliozės natrio druska, povidonas K30, stearino rūgštis, hipromeliozė, magnio stearatas.

Ostorep išvaizda ir kiekis pakuotėje
Baltos, apvalios, iš abiejų pusių išgaubtos, plėvele dengtos tabletės, kurių abi pusės yra lygios, 8 mm skersmens.

Plėvele dengtos tabletės supakuotos į OPA/aliuminio/PVC ir aliuminio lizdines plokšteles. Pakuotėse yra 20, 30 arba 60 plėvele dengtų tablečių.

Gali būti tiekiamos ne visų dydžių pakuotės.

Registruotojas  ir gamintojas
Registruotojas
Medochemie Ltd.
Konstantinoupoleos 1-10
3011 Limassol
Kipras

Gamintojas
Medochemie Ltd.
Agios Athanassios Industrial Area, Michali Irakleous 2
Agios Athanasios, Limassol, 4101 
Kipras

Šis vaistas Europos ekonominės erdvės valstybėse narėse registruotas tokiais pavadinimais:

	Slovakija
	Ostorep

	Latvija
	Ostorep 100 mg apvalkotās tabletes

	Lietuva
	Ostorep 100 mg plėvele dengtos tabletės 




Šis pakuotės lapelis paskutinį kartą peržiūrėtas 2026-08-31.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

